Ósk Heiða Sveinsdóttir skrifar 10. desember 2019 10:00 Þá eru svörtu og stafrænu tilboðin búin – hvað næst ? Nú keppast fyrirtæki við það að ná athygli fyrir næstu atrennu –jólavertíðina sjálfa . Magn auglýsinga eykst , blöðin þykkna , markpóstar aukast og auglýsingatímar eru þétt bókaðir og verðlagðir eftir því . Skilaboðin snúast um verð , afslætti , „ síðasta séns “ og auglýsingar elta okkur um veraldarvefinn . Ein af áskorunum fyrirtækja er að skera sig úr í þessu flóði upplýsinga . Ein leið til þess er að búa til og dreifa efni sem hefur virði fyrir markhópinn , er t.d. lausn á vandamálum , fræðsla eða leiðir til að nota vöruna á nýjan hátt . Jafnvel með smá tilfinningum í bland ? Ekki bara hörð sölumennska . Má bjóða þér eitthvað til sölu ? Það sama gildir um þessa aðferð og aðrar innan markaðsfræðinnar . Þú verður að hafa stefnu , skilgreind markmið og tilgang áður en lagt er af stað í aðgerðir . Afslættir og efnismarkaðssetning útilokar ekki hvort annað . Best er að gera sitt lítið af hvoru því hugsanlega ertu að tala við tvo mismunandi hópa ; annars vegar þau verðdrifnu og hins vegar þau sem síður elta tilboð . Stilltu þetta saman – í takt . Ef fyrirtæki hafa metnað og áhuga á viðskiptavinum sínum og gera sér grein fyrir því að án viðskiptavina sinna eru þau ekkert , kemur árangurinn fljótlega í ljós . Viðskiptavinurinn skiptir öllu máli . Eins og ég hef gaman að skemmtilegum auglýsingum þá elska ég vel framkvæmdar markaðsherferðir . Herferðirnar þar sem allar aðgerðir og skilaboð styðja hvert annað , allir snertifletir við viðskiptavininn ( og ekki viðskiptavininn ) eru nýttir til þess að koma skilaboðum herferðarinnar á framfæri . Vekja með því hughrif og hafa áhrif í samræmi við skilgreind markmið . Á bak við vel útfærða markaðsherferð liggur mikil vinna og oft á tíðum er hún ekki sýnileg fyrr en loksins er ýtt á „ play “ - takkann og allt fer í loftið . Ef undirbúningurinn er góður og vandað hefur verið til verka , getur verið erfitt fyrir samkeppnina að svara því það tekur tíma að bregðast við og koma fram með útspil og herferð . Þá áttu dansgólfið ein ( n ) í dýrmætan tíma , en það er mjög verðmæt staða . Undanfari jólavertíðarinnar býður upp á mörg tækifæri til þess að byggja tengsl og segja þína sögu . Skilaboðin verða að vera skýr og markviss á öllum snertiflötum . Hver er sagan sem fyrirtækið er að segja ? Hafðu áhuga á viðskiptavininum þínum , segðu söguna þína og byggðu upp tengsl . Ef vel tekst til mun tilfinningin og tengingin við vörumerkið hafa jákvæð áhrif sem skila sér vonandi í því að þegar kemur að kaupum horfir viðskiptavinurinn fram hjá vöru samkeppnisaðilans og velur þína vöru . Svo er alltaf möguleiki að leggja í það verkefni að skapa nýja eftirspurn og þörf eftir þinni vöru í stað þess að bítast við samkeppnina um sömu viðskiptavinina . Því hvort sem það er að búa til þitt eigið dansgólf og synda í bláum sjó , eru næg tækifæri fyrir þá sem þora að sækja fram og breyta . Fyrir alla sem kunna að meta áskoranir og árangur , er það mjög skemmtilegt verkefni . Af fenginni reynslu , þá mæli ég með því ! Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .